ประกาศคณะกรรมการกํากับหลักทรัพย์และตลาดหลักทรัพย์เรื่อง หลักเกณฑ์และวิธีการขออนุญาตและจดทะเบียนสมาคมที่เกี่ยวเนื่องกับธุรกิจหลักทรัพย์ \_\_\_\_\_\_\_\_\_\_\_\_\_\_\_\_\_\_ อาศัยอํานาจตามความในมาตรา 14 และมาตรา 232 แห่งพระราชบัญญัติหลักทรัพย์ และตลาดหลักทรัพย์ พ.ศ. 2535 คณะกรรมการก.ล.ต. ออกข้อกําหนดไว้ดังต่อไปนี้ข้อ ๑ ให้บริษัทหลักทรัพย์ผู้เริ่มก่อการจัดตั้งสมาคมที่เกี่ยวเนื่องกับธุรกิจหลักทรัพย์ยื่นคําขออนุญาตจัดตั้งสมาคมที่เกี่ยวเนื่องกับธุรกิจหลักทรัพย์ตามแบบที่สํานักงานคณะกรรมการ ก.ล.ต. กําหนด ต่อสํานักงานคณะกรรมการก.ล.ต. พร้อมเอกสารหลักฐาน ดังนี้ (1) ข้อบังคับของสมาคมที่เกี่ยวเนื่องกับธุรกิจหลักทรัพย์ที่ขอจัดตั้ง (2) หนังสือรับรองการจดทะเบียนบริษัทหลักทรัพย์ผู้เริ่มก่อการจัดตั้งฉบับที่เป็นปัจจุบัน ที่ออกให้โดยสํานักงานทะเบียนหุ้นส่วนบริษัท กระทรวงพาณิชย์ (3) ข้อบังคับของบริษัทหลักทรัพย์ผู้เริ่มก่อการจัดตั้งฉบับที่เป็นปัจจุบันที่รับรองโดย สํานักงานทะเบียนหุ้นส่วนบริษัท กระทรวงพาณิชย์ข้อ ๒ สมาคมการค้าตามกฎหมายว่าด้วยสมาคมการค้าใดมีลักษณะหรือวัตถุที่ประสงค์ อย่างเดียวกับสมาคมที่เกี่ยวเนื่องกับธุรกิจหลักทรัพย์ หากประสงค์จะเป็นสมาคมที่เกี่ยวเนื่องกับธุรกิจหลักทรัพย์ ให้ยื่นคําขอตามแบบที่สํานักงานคณะกรรมการ ก.ล.ต. กําหนด พร้อมเอกสารหลักฐาน ดังต่อไปนี้(1) ข้อบังคับของสมาคมที่เกี่ยวเนื่องกับธุรกิจหลักทรัพย์ที่ขอจัดตั้ง (2) สําเนาใบอนุญาตสมาคมการค้าเดิม (3) ข้อบังคับของสมาคมการค้าเดิมที่รับรองโดยนายทะเบียนสมาคมการค้า (4) สําเนารายงานการประชุมของสมาคมการค้าเดิมที่แสดงมติที่ประชุมเกี่ยวกับเรื่องที่สมาคมการค้าประสงค์จะเปลี่ยนสมาคมที่เกี่ยวเนื่องกับธุรกิจหลักทรัพย์ (5) หนังสือรับรองรายชื่อคณะกรรมการชุดปัจจุบันหรือคณะกรรมการชั่วคราวของสมาคมการค้าเดิมที่ออกให้โดยนายทะเบียนสมาคมการค้า (6) งบดุลสําหรับรอบปีบัญชีล่าสุดของสมาคมการค้าเดิมที่ผ่านการตรวจสอบของผู้สอบบัญชีและได้รับอนุมัติจากที่ประชุมใหญ่ของสมาคมการค้าแล้ว (ถ้ามี)ข้อ ๓ เมื่อสํานักงานคณะกรรมการก.ล.ต. ได้รับคําขออนุญาต และได้พิจารณาเห็นว่า ข้อบังคับของสมาคมที่เกี่ยวเนื่องกับธุรกิจหลักทรัพย์เป็นไปตามมาตรา 234 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และข้อบังคับนั้นไม่ขัดต่อกฎหมาย ไม่เป็นภัยต่อเศรษฐกิจ หรือความมั่นคงของประเทศหรือต่อความสงบเรียบร้อยหรือศีลธรรมอันดีของประชาชนแล้ว ก็ให้ออกใบอนุญาตและจดทะเบียนสมาคมที่เกี่ยวเนื่องกับธุรกิจหลักทรัพย์ได้ข้อ ๔ สมาคมที่เกี่ยวเนื่องกับธุรกิจหลักทรัพย์จะตั้งสาขามิได้ เว้นแต่จะได้รับอนุญาตจากสํานักงานคณะกรรมการ ก.ล.ต.ข้อ ๕ ถ้าใบอนุญาตสมาคมที่เกี่ยวเนื่องกับธุรกิจหลักทรัพย์สูญหายหรือถูกทําลายให้สมาคมที่เกี่ยวเนื่องกับธุรกิจหลักทรัพย์ยื่นคําขอรับใบแทนได้ข้อ ๖ ใบอนุญาตให้มีผลใช้บังคับตั้งแต่วันที่ได้มีการออกใบอนุญาตข้อ ๗ ค่าธรรมเนียมการขออนุญาตและใบอนุญาตให้เป็นไปตามอัตรา ดังนี้ (1) คําขออนุญาตจัดตั้งสมาคมที่เกี่ยวเนื่องกับธุรกิจหลักทรัพย์ 500 บาท (2) ใบอนุญาตสมาคมที่เกี่ยวเนื่องกับธุรกิจหลักทรัพย์ปีละ 50,000 บาท ค่าธรรมเนียมใบอนุญาตสมาคมที่เกี่ยวเนื่องกับธุรกิจหลักทรัพย์ให้ชําระล่วงหน้าเป็นรายปีตามปีปฏิทิน โดยต้องชําระก่อนวันเริ่มปีปฏิทินนั้น เว้นแต่ในปีแรกให้ชําระเมื่อได้รับใบอนุญาตและให้คิดค่าธรรมเนียมเฉลี่ยตามระยะเวลาที่เหลืออยู่ในปีปฏิทินที่ได้รับใบอนุญาต สมาคมที่เกี่ยวเนื่องกับธุรกิจหลักทรัพย์ใดไม่ชําระค่าธรรมเนียมให้ถูกต้องครบถ้วนภายในระยะเวลาที่กําหนดในวรรคสอง ต้องชําระค่าธรรมเนียมเพิ่มในอัตราร้อยละยี่สิบของค่าธรรมเนียมที่ชําระไม่ถูกต้องหรือไม่ครบถ้วนข้อ ๘ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม (นายพนัส สิมะเสถียร) ประธาน คณะกรรมการกํากับหลักทรัพย์และตลาดหลักทรัพย์